ఫైన్‌ చెల్లించాల్సిందే
పిసిబి చైర్మన్‌ షహర్యార్‌ఖాన్‌
కరాచీ : వచ్చే నెలలో జరుగనున్న వరల్డ్‌ టి20 కప్‌లో పాకిస్థాన్‌ జట్టు పాల్గొనకపోతే ఐసిసికి ఫైన్‌ చెల్లించాల్సిందేనని పాకిస్థాన్‌ క్రికెట్‌ బోర్డు(పిసిబి) చైర్మన్‌ షహర్యార్‌ఖాన్‌ స్పష్టం చేశాడు.కాగా వరల్డ్‌ టి20 కప్‌లో పాకిస్థాన్‌ పాల్గొనే విషయంలో ఇంకా నీలినీడలు కొనసాగు తున్నాయి.ఆ దేశ ప్రభుత్వం నుంచి ఇంకా  పిసిబికి అనుమతి రాకపో వడంతో ఏం చేయాలనే దానిపై క్రికెట్‌ పెద్దలు చర్చిస్తున్నారు.ఒకవేళ వరల్డ్‌ కప్‌లో పాల్గొనడానికి ప్రభుత్వం నుంచి అనుమతి రాకపోతే మాత్రం అంతర్జాతీయ క్రికెట్‌ మండలికి ఫైన్‌ కట్టాల్సి వస్తుందని షహర్యార్‌ పేర్కొన్నాడు.లాహోర్‌లో ఆయన మీడియాతో మాట్లాడుతూ వరల్డ్‌ కప్‌కు గడువు దగ్గర పడుతున్న కొద్ది తమ క్రికెట్‌ జట్టుకు అనుమతిపై ప్రభుత్వం ఇంకా ఎటువంటి నిర్ణయం తీసుకోలేదన్నాడు.ఇదే విషయమై ప్రధాన మంత్రి సెక్రటేరియట్‌లో మరోసారి చర్చించినట్లు షహర్యార్‌ పేర్కొన్నాడు. తమ జట్టు వరల్డ్‌ కప్‌లో పాల్గొనడానికి నిరాకరిస్తే ఐసిసి నుంచి న్యాయ పరమైన చిక్కులు ఎదుర్కొవాల్సి వస్తుందనే కారణం చేత ఆ టోర్నీకి ప్రధాన కార్యాలయం నుంచి క్లియరెన్స్‌ లభించినట్లు వచ్చిన వార్తల్లో ఎటువంటి వాస్తవం లేదన్నారు. తమ పర్యటన నిర్ణయం ఇంకా ప్రభుత్వ పరిశీలనలోనే ఉందన్నాడు. త్వరలోనే దీనిపై స్పష్టత వచ్చేఅవకాశం ఉందని షహర్యార్‌ ఖాన్‌ వెల్లడించాడు.కాగా వరల్డ్‌ టి20లో పాల్గొంటామనే ఆశాభావం వ్యక్తం చేశాడు.కాని పక్షంలో ఐసిసికి జరిమానా కట్టాల్సిందేనని షహర్యార్‌ఖాన్‌ పేర్కొన్నాడు.